**Christian Söderström** (s. 13. lokakuuta 1980 Sundsvall, Ruotsi) on ruotsalainen entinen jääkiekkoilija, joka pelasi viimeksi kotimaansa toiseksi korkeimmalla sarjatasolla HockeyAllsvenskan-joukkue Sundsvall Hockeyssa kaudella 2015–2016. Hän oli pelipaikaltaan vasen laitahyökkääjä, mutta osasi pelata myös keskellä. Söderström oli pelityyliltään kahden suunnan hyökkääjä ja roolipelaaja, jonka vahvuuksiin kuuluivat luistelu, tekniset taidot ja työteliäisyys. Hänellä oli myös varsin hyvät kiekolliset taidot ja hän kunnostautui ajoittain myös hyvänä maalintekijänä.

Ura
---

### Seuraura

Söderström on Timrå IK:n kasvatti. Hän debytoi sen miesten joukkueessa kaudella 1998–1999 Ruotsin I-divisioonassa, mutta Söderströmin ensimmäinen kokonainen kausi miesten peleissä oli seuraava kausi 1999–2000, jolloin Timrå pelasi Elitserienin ja I-divisioonan väliin perustettua Allsvenskania. Hänen tulokaskautensa siellä toi 43 runkosarjaottelussa tehot 8+6=14 ja kymmenessä Kvalserien-ottelussa yhden maalin. Timrå sijoittui Allsvenskanin runkosarjassa toiseksi ja nousi kauden päätteeksi Elitserieniin.

Elitserienin tulokaskaudellaan 2000–2001 Söderström teki 46 runkosarjaottelussa tehot 6+6=12. Kaudella 2001–2002 hän teki runkosarjassa 16 tehopistettä, jotka olivat Söderströmin yhden kauden ennätys Timrån Elitserien-joukkueessa. Detroit Red Wings varasi hänet yhdeksännellä kierroksella 260. pelaajana NHL:n varaustilaisuudessa 2002. Kesken kuudennen Timråssa viettämänsä Elitserien-kauden 2005–2006 Söderström siirtyi Färjestads BK:hon, jossa hän voitti kauden päätteeksi Ruotsin-mestaruuden.

Reilun kahden Färjestadissa vietetyn vuoden jälkeen Söderström siirtyi kaudeksi 2008–2009 Skellefteå AIK:n riveihin. Hän voitti joukkueen sisäisen tehotilaston lukemalla +18. Söderström teki myös Elitserienin yhden kauden maaliennätyksensä 14 osumallaan, joilla hän oli Skellefteån toiseksi paras maalintekijä Kent McDonellin kanssa. Kaudella 2009–2010 Söderström teki Elitserienin yhden kauden piste-ennätyksensä tehoilla 11+20=31, joilla hän jakoi Skellefteån sisäisen pistepörssin toisen sijan Anders Söderbergin ja Jimmie Ericssonin kanssa. Kaksi seuraavaa kautta päättyi Elitserien-hopeaan.

Kaudeksi 2012–2013 Söderström palasi kolmivuotisella sopimuksella kasvattajaseuraansa Timrå IK:hon. Joukkue ajautui Kvalserieniin ja putosi lopulta Elitserienistä. 19. maaliskuuta 2013 Kvalserienin vierasottelussa Södertälje SK:ta vastaan hän joutui poliisikuulusteluun lauottuaan kiekon 44-vuotiaan katsojan päähän. Tilanne alkoi, kun Söderström turhautui Södertäljen tekemästä kavennusmaalista ja yritti laukoa kiekon laitaan lyöden sen kuitenkin vahingossa katsomoon. Söderström sai tilanteesta kymmenen minuutin rangaistuksen. Yksityishenkilö vei asian poliisikuulusteluun, mutta Söderström selvisi kuitenkin ilman lisäsanktioita ja pyysi aivotärähdyksen saaneelta katsojalta anteeksi.

Söderström ei jatkanut Timråssa enää kahta jälkimmäistä sopimuskauttaan, vaan jatkoi kaudella 2013–2014 uraansa Italian Elite.A:ssa pelanneessa HC Pustertal-Val Pusteriassa. Kesken kauden, tammikuussa 2014 hän siirtyi loppukauden kattavalla sopimuksella SM-liigajoukkue Porin Ässiin. Kaudeksi 2014–2015 Söderström siirtyi vuoden mittaisella sopimuksella Norjan GET-ligaenin Lørenskog IK:hon. Hän jakoi joukkueen sisäisen pistepörssin voiton Simon Olssonin kanssa tehoilla 18+22=40.

Kaudeksi 2015–2016 Söderström siirtyi kaksivuotisella sopimuksella Allsvenskanissa pelaavan Sundsvall Hockeyn riveihin mutta lopetti aktiiviuransa ensimmäisen sopimuskauden jälkeen.

### Maajoukkueura

Söderström pelasi Ruotsin A-maajoukkueessa yhteensä yhdeksän ottelua.

Muuta
-----

Myös Söderströmin pikkuveli Joakim on pelannut jääkiekkoa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1998–1999 | Timrå IK | Ruotsi I | 3 | 0 | 1 | 1 | 2 | – | – | – | – | – |
| 1999–2000 | Timrå IK | Allsvenskan | 43 | 8 | 6 | 14 | 12 | – | – | – | – | – |
| 2000–2001 | Timrå IK | Elitserien | 46 | 6 | 6 | 12 | 16 | – | – | – | – | – |
| 2001–2002 | Timrå IK | Elitserien | 48 | 8 | 8 | 16 | 16 | – | – | – | – | – |
| 2002–2003 | Timrå IK | Elitserien | 44 | 5 | 10 | 15 | 6 | 10 | 1 | 2 | 3 | 2 |
| 2003–2004 | Timrå IK | Elitserien | 48 | 7 | 6 | 13 | 62 | 10 | 1 | 1 | 2 | 4 |
| 2004–2005 | Timrå IK | Elitserien | 48 | 9 | 6 | 15 | 22 | 5 | 1 | 1 | 2 | 0 |
| 2005–2006 | Timrå IK | Elitserien | 39 | 4 | 4 | 8 | 10 | – | – | – | – | – |
|  | Färjestads BK | Elitserien | 10 | 1 | 1 | 2 | 2 | 18 | 2 | 1 | 3 | 6 | Le Mat-pokalen |
| 2006–2007 | Färjestads BK | Elitserien | 53 | 11 | 10 | 21 | 36 | 9 | 2 | 4 | 6 | 4 |
| 2007–2008 | Färjestads BK | Elitserien | 45 | 10 | 6 | 16 | 24 | 11 | 0 | 0 | 0 | 14 |
| 2008–2009 | Skellefteå AIK | Elitserien | 53 | 14 | 15 | 29 | 14 | 11 | 2 | 4 | 6 | 2 |
| 2009–2010 | Skellefteå AIK | Elitserien | 48 | 11 | 20 | 31 | 20 | 11 | 1 | 2 | 3 | 4 |
| 2010–2011 | Skellefteå AIK | Elitserien | 54 | 10 | 15 | 25 | 20 | 18 | 5 | 6 | 11 | 4 |
| 2011–2012 | Skellefteå AIK | Elitserien | 49 | 8 | 11 | 19 | 22 | 19 | 3 | 0 | 3 | 2 |
| 2012–2013 | Timrå IK | Elitserien | 47 | 7 | 7 | 14 | 16 | – | – | – | – | – |
| 2013–2014 | HC Pustertal-Val Pusteria | Italia | 28 | 12 | 28 | 40 | 14 | – | – | – | – | – |
|  | Ässät | SM-liiga | 11 | 0 | 2 | 2 | 4 | – | – | – | – | – |
| 2014–2015 | Lørenskog IK | Norja | 40 | 18 | 22 | 40 | 54 | 6 | 0 | 1 | 1 | 0 |
| 13 kautta | yhteensä | Elitserien | 632 | 111 | 125 | 236 | 286 | 122 | 18 | 21 | 39 | 42 |
| 1 kausi | yhteensä | SM-liiga | 11 | 0 | 2 | 2 | 4 | – | – | – | – | – |

Lähteet
-------

* Christian Söderström The Internet Hockey Databasessa (englanniksi)
* Christian Söderström *Elite Prospects*. Everysport Media Group AB.  (englanniksi)

### Viitteet

1. 1 2  Westlund, Eruc: Nytt utlandsäventyr för "Crippe"  27.8.2014. Dagbladet. Viitattu 27.8.2014. (ruotsiksi)
2. ↑  Christian Söderström The Internet Hockey Databasessa (englanniksi)
3. 1 2 3 4 5 6 7 8  Christian Söderström *Elite Prospects*. Everysport Media Group AB.  (englanniksi)
4. ↑  Pettersson, Robert: Återvänder till Timrå *Hockeysverige.se*.  8.5.2012. NewsMe. Viitattu 22.1.2014. (ruotsiksi)
5. ↑  Bodin, Uffe: Timråspelare polisanmäld *Hockeysverige.se*.  21.3.2013. NewsMe. Viitattu 22.1.2014. (ruotsiksi)
6. ↑  Kiekkoilijan lämäri suoraan katsomoon – osui katsojaa päähän *Ilta-Sanomat*.  20.3.2013. Sanoma Media Finland.  Arkistoitu 1.2.2014. Viitattu 22.1.2014.
7. ↑  Christian Söderström komplettiert HCP-Sturm 2013/14  16.8.2013. HC Pustertal Wölfe.  Arkistoitu 1.2.2014. Viitattu 22.1.2014. (saksaksi)
8. ↑  Ässät vahvistuu ruotsalaishyökkääjällä  22.1.2014. Jatkoaika.com. Viitattu 22.1.2014.